**Linux-nimiavaruudet** (engl. *Linux namespaces, user namespaces*) on Linux-ytimen ominaisuus, jolla voidaan jakaa samalla tietokoneella olevat resurssit toisilleen näkymättömiin alueisiin eli nimiavaruuksiin. Globaalit järjestelmän resurssit voidaan abstraktoida siten, että prosesseille näkyy omat erilliset instanssit globaaleista resursseista. Samaan nimiavaruuteen kuuluvat prosessit näkevät resurssit samoin kun taas eri nimiavaruuteen kuuluvat eivät.

Menetelmä vastaa periaatteeltaan Unixin `chroot`-komennon laajentamista muihin käyttöjärjestelmän hallinnoimiin resursseihin niiden eriyttämiseen. Ominaisuutta käytetään säiliöinnissä jotta eri nimiavaruuksiin sijoitetut sovellukset eivät vaikuta toistensa toimintaan.

Esimerkiksi mitä vain hakemistoa voidaan käyttää juurihakemistona varsinaisen juuren sijaan muuttamatta itse ohjelman toimintaa. Samalla periaatteella prosessit voidaan jakaa osiin, jolloin yhteen osioon kuuluva ei näe eikä voi muokata muiden osioiden prosesseja: kahdessa eri prosessiavaruudessa voi olla samanaikaisesti eri prosessi samalla tunnistenumerolla. Myös muun muassa verkkoliitännät ja muun tyyppiset resurssit voidaan osioida. Eräät ohjelmat eivät salli useampaa instanssia ohjelmasta, esimerkiksi tiettyä verkkoporttia voi normaalisti kuunnella vain yksi ohjelma kerrallaan. Jakamalla verkkoyhteydet eri nimiavaruuksiin voi eri nimiavaruuksissa olla kaikki portit käytettävissä ja siten ajaa useampaa instanssia ohjelmasta.

Ominaisuuden ensimmäinen toteutus koski *mount*-nimiavaruutta, joka otettiin mukaan ytimen versiossa 2.4.19 vuonna 2002. Nimiavaruudella eriyttäminen ei tarvitse *hypervisor*-virtualisointia. Virtualisoinnissa laitteistoa emuloidaan ja sen päällä ajetaan toista käyttöjärjestelmäydintä. Nimiavaruuksien avulla säiliöinnissä ei käytetä laitteistoemulaatiota eikä toista ydintä.

Ominaisuutta on myöhemmin laajennettu käyttäjien nimiavaruuksiin ytimen versiossa 3.8.

Omiin nimiavaruuksien osioitavia tyyppejä ovat:

| Tyyppi | Selite |
| --- | --- |
| *mount* | levyjen, osioiden ja taltioiden liitokset |
| *UTS* | verkkonimet (koneen nimi, domain-nimi) |
| *IPC* | prosessien välinen kommunikaatio |
| *Network* | verkkolaitteet, pinot, portit |
| *PID* | prosessitunnukset |
| *User* | käyttäjä- ja ryhmätunnukset |
| *Cgroups* | Cgroups |
| *time* | kellonajat |
|

Myös kellonaikojen hallintaan on kehitetty tukea säiliöiden siirtämiseen eri fyysisten tietokoneiden välillä.

Menetelmään on saatu vaikutteita Plan 9 -käyttöjärjestelmän vastaavasta ratkaisusta. Solaris-käyttöjärjestelmässä on vastaava toiminnallisuus nimeltä *Zones*.

Esimerkki
---------

seuraava komento root-oikeuksin käynnistää komentotulkin, joka ei näe muita prosesseja:

```
 unshare --fork --pid --mount-proc /bin/bash
```

Lähteet
-------

1. 1 2 3 4 5 6 7 8  Mahmud Ridwan: Separation Anxiety: A Tutorial for Isolating Your System with Linux Namespaces *toptal.com*. Viitattu 25.11.2017.
2. 1 2 3 4  NAMESPACES(7) *man7.org*. Viitattu 14.2.2022. (englanniksi)
3. ↑  Seth Kenlon: Demystifying namespaces and containers in Linux *opensource.com*.  29.10.2019. Viitattu 14.2.2022. (englanniksi)
4. 1 2  Steve Ovens: The 7 most used Linux namespaces *redhat.com*.  11.1.2021. Viitattu 14.2.2022. (englanniksi)
5. 1 2 3  Rami Rosen: Resource management: Linux kernel Namespaces and cgroups (PDF) *haifux.org*.  toukokuu 2013. Viitattu 25.11.2017.
6. ↑  Kerrisk, Michael: Namespaces in operation, part 5: User namespaces  27.2.2013. LWN.net. Viitattu 25.11.2017.
7. ↑  Kerrisk, Michael: Namespaces in operation, part 1: namespaces overview  4.1.2013. LWN.net. Viitattu 25.11.2017.
8. ↑  Baker, Pam: Understanding and Securing Linux Namespaces  18.10.2016. Linux.com. Viitattu 25.11.2017.
9. ↑  Ubuntu Manpage: Namespaces - overview *manpages.ubuntu.com*.  Arkistoitu 1.12.2017. Viitattu 25.11.2017.
10. ↑  It's Finally Time: The Time Namespace Support Has Been Added To The Linux 5.6 Kernel *phoronix.com*.  29.1.2020. Viitattu 2.8.2020. (englanniksi)
11. ↑  The Time Namespace Appears To Finally Be On-Deck For The Mainline Linux Kernel *phoronix.com*.  14.1.2020. Viitattu 2.8.2020. (englanniksi)
12. ↑  Jonathan Corbet: Time namespaces *lwn.net*.  21.9.2018. Viitattu 25.2.2020. (englanniksi)